
"Miért kell egy káplánnak magát politikába áztatni?" - A győri egyházmegye papságának helyzete az Ausztriához csatolt területen 1918-1922 között

Az 1919. szeptember 10-én megkötött saint-germain-i és az 1920. június 4-én megkötött trianoni békeszerződés a győri püspökség 99 plébániáját csatolta Ausztriához. A határmódosítás komoly egyházkormányzati bonyodalmakat vont maga után, melyek 1960. augusztus 15-ig, az önálló kismartoni püspökség megalapításáig meghatározták a térség helyzetét. Az egyházkormányzati problémák elszenvedője volt az elcsatolt terület, Nyugat-Magyarország papsága. E dolgozat a békeszerződések körüli időket kívánja megvizsgálni, hogyan viszonyultak az elcsatolt területen működő papok a zavaros politikai eseményekhez, a nemzetiségi problémákhoz, az egyházkormányzati helyzet változásához.



